आज कॉमनवेल्थ गेम्स में 20 स्वर्ण पदकों का फ़ैसला होगा. पहला स्वर्ण पदक ट्राएथलान इवेंट में दांव पर है.भारत के लिए ग्लासगो कॉमनवेल्थ गेम्स में आज का अहम इवेंट हॉकी है. हॉकी में देर रात भारत की महिला टीम का मुक़ाबला कनाडा से होगा.बैडमिंटन में मिक्स्ड टीम्स प्ले स्टेज में भारत का मुक़ाबला पहले घाना और फिर युगांडा से होगा.मलेशिया एयरलाइंस विमान में मारे गए लोगों के शवों को लेकर दो और विमान आज नीदरलैंड्स पहुंचेंगे. नीदरलैंड्स के हिल्वर्सम में इन लोगों के शवों की डीएनए जांच की मदद से पहचान की जाएगी. इन शवों को पहचान के बाद उनके देशों में भेज दिया जाएगा.ब्रिटेन में आज इस विमान के दूसरे फ़्लाइट डाटा रिकॉर्डर की जांच की जाएगी.यूरोपीय संघ अलगाववादियों को कथित समर्थन के लिए आज रूस के ख़िलाफ़ नए प्रतिबंधों की घोषणा कर सकता है.अमरीकी उड़ान एजेंसी एफ़एए इसराइल के तेल अवीव एयरपोर्ट को उड़ानों की पाबंदी की समीक्षा करेगी. अमरीका ने इस एयरपोर्ट से अमरीकी एयरलाइंस के उड़ान भरने पर पाबंदी 24 घंटे के लिए बढ़ा दी है.स्विट्ज़रलैंड के जिनेवा में आज विश्व व्यापार संगठन की अहम बैठक होने वाली है. इस बैठक में भारत बाली प्रोटोकॉल को समर्थन न देने पर फ़ैसला कर सकता है. भारत चाहता है कि उसे किसानों को सब्सिडी के ज़रिए अपने खाद्य सुरक्षा कार्यक्रम को जारी रखने की छूट दी जाए. बाली प्रोटोकॉल को 31 जुलाई से पहले मंज़ूरी मिलने की ज़रूरत है.आज से दिल्ली में एयरपोर्ट एक्सप्रेस लाइन पर किराये में कटौती हो गई है.चीन और भूटान के बीच 22वें दौर की सीमा वार्ता आज से बीजिंग में शुरू होगी. चीन की 470 किलोमीटर की सीमा भूटान से मिलती है.सिंगापुर की अदालत उद्योगपति दिंग सी यांग को आज सज़ा सुनाएगी. वे तीन लेबनानी रेफ़रियों को फ़ुटबॉल मैच फ़िक्स करने के बदले यौनकर्मियों की सेवाएं दिलाने के दोषी पाए गए हैं.श्रीलंका और दक्षिण अफ़्रीक़ा के बीच दूसरा क्रिकेट टेस्ट भारतीय समय के मुताबिक़ आज सुबह 10 बजे से शुरू होगा. पहले टेस्ट में दक्षिण अफ़्रीक़ा 153 रन से जीता था.अफ़ग़ानिस्तान और ज़िम्बाब्वे के बीच चौथा और आख़िरी वनडे मैच आज बुलावायो में खेला जाएगा. चार मैचों की सिरीज़ में ज़िम्बाब्वे 2-1 से आगे है.(बीबीसी हिन्दी के एंड्रॉएड ऐप के लिए 



यहां क्लिक करें. आप हमें 



फ़ेसबुक और 



ट्विटर पर भी फ़ॉलो कर सकते हैं.)